Proiect
PARLAMENTUL REPUBLICII MOLDOVA

L E G E

pentru modificarea şi completarea unor acte legislative

Parlamentul adoptă prezenta lege organică.

Art. I. – Codul de procedură penală al Republicii Moldova nr.122-XV din 14 martie 2003 (Monitorul Oficial al Republicii Moldova, 2003, nr.104-110, art. 447), cu modificările şi completările ulterioare, se modifică şi se completează după cum urmează:

1. Articolul 6 se completează cu punctul 11), cu următorul cuprins: 

„11) act de constatare – document prin care organul de constatare  consemnează orice acţiune premergătoare urmăririi penale în vederea stabilirii şi confirmării bănuielilor rezonabile că a fost săvîrşită o infracţiune;”.
2. Articolul 56 se completează cu alineatele (21), (22), (23), (24) şi (25), cu următorul cuprins:

„(21) În exercitarea atribuţiilor, conducătorul organului de urmărire penală:

a) transmite ofiţerului de urmărire penală spre soluţionare sesizările şi materialele referitoare la săvîrşirea infracţiunilor;

b) transmite ofiţerului de urmărire penală spre executare cererea de comisie rogatorie, delegaţia privind efectuarea acţiunilor de urmărire penală primite de la alte organe de urmărire penală;

c) repartizează ofiţerilor de urmărire penală cauze penale pentru efectuarea urmăririi penale, dacă acestea nu au fost repartizate de către procuror;

d) dispune, cu aprobarea procurorului, efectuarea urmăririi penale de către mai mulţi ofiţeri de urmărire penală;

e) efectuează verificarea cauzelor penale şi dă indicaţii cu privire la acţiunile de urmărire penală şi la măsurile operative de investigaţii;

f) este în drept să participe la urmărirea penală şi să o efectueze personal, revenindu-i, în acest caz, atribuţiile de ofiţer de urmărire penală;

g) propune procurorului să retragă şi să transmită cauza penală de la un ofiţer de urmărire penală la altul, pentru a asigura efectuarea obiectivă şi completă a urmăririi penale; 

h) înaintează procurorului demersuri cu privire la anularea unor acte juridice nelegitime ale ofiţerului de urmărire penală;

i) efectuează şi alte acţiuni prevăzute de legislaţie. 

(22) Indicaţiile conducătorului organului de urmărire penală în cauze penale se dau ofiţerului de urmărire penală în scris şi sînt executorii.

(23) Conducătorul organului de urmărire penală coordonează activitatea ofiţerilor de urmărire penală şi este responsabil de calitatea actelor procedurale ale acestora, înaintate procurorului în condiţiile legii, acordă asistenţă metodică şi ajutor practic la efectuarea urmăririi penale, contribuie la obţinerea datelor şi materialelor necesare, ia măsuri în vederea executării în termen a misiunilor ofiţerilor de urmărire penală privind efectuarea acţiunilor operative de investigaţie.

(24) Conducătorul organului de urmărire penală ierarhic superior este în drept să solicite organului ierarhic inferior cauzele penale pentru control.

(25) Conducătorul organului de urmărire penală ierarhic inferior este obligat să prezinte cauzele penale pentru control conducătorului organului de urmărire penală ierarhic superior, aducînd anterior acest fapt la cunoştinţa procurorului care conduce urmărirea penală”.

3. Articolul 57:

la alineatul (2), punctul 1) va avea următorul cuprins: 
„1) asigură înregistrarea în modul stabilit a sesizării despre săvîrşirea sau pregătirea pentru săvîrşirea unei infracţiuni, porneşte urmărirea penală în cazul în care din cuprinsul actului de sesizare sau al actelor de constatare rezultă o bănuială rezonabilă că a fost săvîrşită o infracţiune, propune procurorului încetarea urmăririi penale, clasarea cauzei penale sau refuzul de a porni urmărirea penală”;

la alineatul (2), punctul 19) va avea următorul cuprins: 
„19) contestă, în modul prevăzut de prezentul cod, indicaţiile procurorului şi conducătorului organului de urmărire penală privind efectuarea unor acţiuni de urmărire penală”; 

se completează cu alineatul (31), cu următorul cuprins: 
„(31) Cerinţele ofiţerului de urmărire penală legate de efectuarea urmăririi penale, în condiţiile legii, sînt obligatorii pentru toate persoanele fizice şi juridice”.
4. Articolul 273 va avea următorul cuprins:

„Articolul 273. Organele de constatare, competenţa şi acţiunile efectuate de acestea

(1) Organele de constatare sînt:

a) poliţia ( pentru infracţiunile care nu sînt date prin lege în competenţa altor organe de constatare;

b) Centrul pentru Combaterea Crimelor Economice şi Corupţiei ( pentru infracţiunile date prin lege în competenţa lui;

c) Serviciul Vamal ( pentru infracţiunile date prin lege în competenţa lui;

d) Serviciul de Informaţii şi Securitate ( pentru cazurile care se referă la infracţiunile a căror prevenire şi contracarare îi este atribuită prin lege;

e) comandanţii unităţilor, formaţiunilor militare şi şefii instituţiilor  militare ( în cazurile referitoare la orice infracţiuni săvîrşite de militarii din subordine, precum şi de supuşii serviciului militar în timpul concentrărilor; în cazurile privitoare la infracţiunile săvîrşite de muncitorii şi angajaţii civili ai Forţelor Armate ale Republicii Moldova în legătură cu îndeplinirea îndatoririlor lor de serviciu sau la locul de dislocare a unităţii, formaţiunii, instituţiei;

f) şefii instituţiilor penitenciare şi ai instituţiilor curative specializate ( în cauzele referitoare la infracţiunile contra modului de îndeplinire a îndatoririlor de serviciu comise de angajaţii acestor instituţii, precum şi în cauzele referitoare la infracţiunile comise în locul de dislocare a instituţiilor menţionate;

g) comandanţii de nave şi aeronave ( pentru infracţiunile săvîrşite pe acestea în timpul cît navele şi aeronavele pe care le comandă se află în afara porturilor şi aeroporturilor;

h) instanţa de judecată sau, după caz, judecătorul de instrucţie ( pentru infracţiunile de audienţă.
(2) Organele menţionate în alin.(1) au dreptul, în condiţiile prezentului cod, să reţină făptuitorul, să ridice corpurile delicte, să solicite informaţiile şi documentele necesare pentru constatarea infracţiunii, să citeze persoane şi să obţină de la ele declaraţii, să procedeze la evaluarea pagubei şi să efectueze orice alte acţiuni posibile care nu suferă amînare, cu întocmirea proceselor-verbale în care se vor consemna acţiunile efectuate şi circumstanţele constatate.
(3) Actele de constatare efectuate conform prevederilor alin.(2) de către organele de constatare specificate la alin.(1), împreună cu mijloacele  materialele de probă, se predau, în termen de 24 ore, de către organele de constatare din cadrul poliţiei,  Centrului pentru Combaterea Crimelor Economice şi Corupţiei şi Serviciului Vamal  - organelor de urmărire penală respective constituite conform legii în cadrul Ministerului Afacerilor Interne, Centrului pentru Combaterea Crimelor Economice şi Corupţiei, Serviciului Vamal, iar de către celelalte organe de constatare – procurorului.
(4) În cazul reţinerii persoanei de către organele de constatare specificate în alin.(1), actele de constatare, mijloacele materiale de probă şi persoana reţinută se predau organului de urmărire penală sau procurorului imediat, dar nu mai tîrziu de 3 ore de la momentul reţinerii de fapt a persoanei.
(5) În cazul în care din cuprinsul actului de sesizare sau al actelor de constatare rezultă o bănuială rezonabilă că a fost săvîrşită o infracţiune şi nu există vreuna dintre circumstanţele care exclud urmărirea penală, organele de constatare specificate în alin.(1) lit.a), b) şi c) imediat, dar nu mai tîrziu de 24 ore, înaintează procesele-verbale şi mijloacele materiale de probă procurorului sau organului de urmărire penală competent pentru începerea urmăririi penale.
(6) Comandanţii de nave şi aeronave înaintează procurorului procesele-verbale cu privire la acţiunile efectuate, mijloacele materiale de probă şi, după caz, persoana reţinută imediat după ancorarea navei ori aterizarea aeronavei pe teritoriul Republicii Moldova. În cazul în care escortarea în Republica Moldova a persoanei reţinute prezintă pericol pentru securitatea navei, aeronavei, echipajului sau pasagerilor acestora, comandanţii lor sînt în drept, în conformitate cu tratatele internaţionale la care Republica Moldova este parte, să predea aceste persoane autorităţilor competente ale statului pe teritoriul căruia nava a ancorat sau aeronava a aterizat.   
(7) Procesele-verbale întocmite de organele de constatare specificate în  alin.(1) constituie mijloace de probă”.

Art. II. – Legea cu privire la poliţie nr.416-XII din 18 decembrie 1990 (republicată în Monitorul Oficial al  Republicii Moldova,  2002, nr. 17-19, art. 56), cu modificările şi completările ulterioare, se modifică şi se completează după cum urmează:

1. La articolul 12, punctul 4) se exclude. 

2. La articolul 13 punctul 11), după cuvintele „să reţină pînă la 72 ore” se introduc cuvintele  „ , iar în cazul minorilor pînă la 24 ore,”.  
Preşedintele Parlamentului

NOTĂ INFORMATIVĂ

 la proiectul Legii pentru modificarea şi completarea unor acte legislative
Elaborarea proiectului de lege este condiţionată de necesitatea conformării cadrului juridic naţional la prevederile Legii nr. 333-XVI din 10 noiembrie 2006 privind statutul ofiţerului de urmărire penală.

Scopul elaborării prezentului proiect de lege constă în lichidarea unor neconcordanţe în materie şi crearea unui cadru normativ adecvat.

Art. I al proiectului de lege ţine de modificarea Codului de procedură penală care se completează cu noi alineate în conţinutul art.56, stipulând atribuţiile conducătorului organului de urmărire penală potrivit prevederilor Legii privind statutul ofiţerului de urmărire penală. În acest sens, conducătorul organului de urmărire penală transmite ofiţerului de urmărire penală spre soluţionare sesizările şi materialele referitoare la săvârşirea infracţiunilor, înaintează procurorului demersuri cu privire la anularea unor acte juridice nelegitime ale ofiţerului de urmărire penală, coordonează activitatea ofiţerilor de urmărire penală şi este responsabil de calitatea actelor procedurale ale acestora, înaintate procurorului în condiţiile legii, dispune de alte atribuţii procesuale. 

Se propune modificarea art. 57 şi atribuirea dreptului ofiţerului de urmărire penală să pornească urmărirea penală după înregistrarea sesizării despre comiterea infracţiunii şi verificarea informaţiei, să conteste indicaţiile procurorului şi conducătorului organului de urmărire penală privind efectuarea unor acţiuni de urmărire penală.

Prezentul proiect prevede modificarea şi completarea art. 273, acesta determinând organele de constatare şi acţiunile premergătoare urmăririi penale efectuate de ele. Prin dispoziţia articolului vizat se dă dreptul efectuării unor acţiuni procesuale, până la începerea urmăririi penale de către anumite categorii de organe de stat, altele decât cele de urmărire penală. Organele de constatare sunt instituite în cadrul organelor împuternicite în conformitate cu legislaţia în vigoare cu atribuţii în domeniul combaterii criminalităţii şi anume celor din cadrul Ministerului Afacerilor Interne, Serviciului de Informaţii şi Securitate, Serviciului Vamal, Centrului pentru Combaterea  Crimelor Economice şi Corupţiei,  Serviciului Grăniceri, Ministerului  Justiţiei, Ministerului Apărării.

Modificările propuse vin să garanteze efectuarea acţiunilor premergătoare urmăririi penale, stabilirea elementelor infracţiunii sau circumstanţelor care împiedică pornirea urmăririi penale.

De asemenea, la art. II, în acelaşi context, s-au efectuat modificările respective în articolele 12 şi 13 ale Legii cu privire la poliţie, ce ţin de  atribuţiile şi drepturile organelor de poliţie.

Proiectul a fost coordonat cu ministerele şi instituţiile abilitate, propunerile şi obiecţiile cărora au fost luate în consideraţie la elaborarea variantei definitivate.

Ministrul afacerilor interne

